Gandia renova la pista d'atletisme amb un milió d'euros perquè siga referent i puga acollir competicions nacionals i internacionals
09 juliol 2024

## Gandia renova la pista d'atletisme amb un milió d'euros perquè siga referent i puga acollir competicions nacionals i internacionals09 juliol 2024Última actualització: 09 juliol 2024

![](../gestion/img/a2d51f0852ce813cdba778035800bdfea774ad32a6b93c32e32b720a7b262b67.jpg)  
  

Gandia **actuarà en profunditat a la pista d'atletisme amb una intervenció d'un milió d'euros** que inclou, no només les **actuacions d'adequació de l'exterior de la instal·lació, sinó també la substitució del tartan** perquè siga una pista referent a la Comunitat Valenciana en el darrer trimestre del 2025.

  
Així ho ha informat l'**alcalde de Gandia, José Manuel Prieto**, que ha comparegut a la mateixa pista d'atletisme acompanyat pel **regidor d'Esports, Jesús Naveiro**. D'aquesta manera, el **Pla Resol** per a la millora d'instal·lacions esportives, que s'emmarca **dins del paraigües d'Avant Gandia**, n'augmenta l'import de 4,2 milions d’euros fins a 5,2 milions.

  
Prieto ha informat que l'Ajuntament de Gandia ha rebut una **subvenció per valor de 338.000 euros del Consell Superior d’Esports, del Govern d'Espanya mitjançant els fons Next Generation**, que es destinaran a millorar el contorn de la pista d'atletisme del poliesportiu municipal. Aquesta ajuda va ser denegada en un primer moment, però les bones relacions amb les administracions superiors han permés que, després d'una sèrie de trobades amb el **president del Consell Superior d'Esports, José Manuel Rodríguez Uribes**, tant a Madrid com a Gandia, i les al·legacions presentades pels tècnics municipals, es reconduïsca aquesta actuació que millorarà en profunditat una instal·lació que utilitzen 5.700 atletes federats. Aquest volum d’ús converteix la pista d'atletisme en una de les instal·lacions més utilitzades juntament amb les piscines.  
  
Tal com ha explicat l'alcalde, el cronograma del govern passa per dues actuacions diferenciades:

  
D'una banda, s'invertiran gairebé **600.000 euros** que procedeixen en part de la subvenció dels Fons Next Generation (338.000 euros), que es complementaran amb 262.000 més de fons municipals. Amb aquesta quantitat **s'adequarà l'eficiència energètica, es millorarà l'enllumenat de la pista i l'accessibilitat, les graderies, els vestidors, els banys, l'interior del gimnàs i la garita del conserge**. A més, **s'instal·larà WIFI** perquè els esdeveniments compten amb connexió pròpia, cosa que permetrà un millor control de les marques dels atletes.  
  
En segon lloc, l'alcalde ha anunciat que a partir del gener del 2025, **amb els nous Pressupostos Municipals es destinarà una partida de 400.000 euros per al projecte de substitució del tartan**. _"Ens agradaria avançar tant com siga possible en els procediments de la redacció del projecte, la licitació i l'adjudicació, a fi que el primer trimestre de l'any poguérem començar els treballs aprofitant que la pista està en obres. Uniríem les dues fases del projecte i encaixaríem el tartan amb l'actuació al contorn de la pista d'atletisme perquè Gandia puga estrenar la nova instal·lació per a l'últim trimestre del 2025"_.

  
L’alcalde ha insistit: _"Volem una pista que siga referent a la Comunitat Valenciana, que albergarà esdeveniments i competicions internacionals, i que es convertirà en una infraestructura esportiva clau de Gandia que donarà un impuls important al nostre atletisme. Tindrem la pista d'atletisme que els nostres esportistes i la ciutat es mereixen"_.

  
Prieto ha recordat que aquest any s'està executant la inversió més gran en matèria esportiva que s'ha dut a terme en dècades a la nostra ciutat. _"Continuem tenint marge perquè aquest tipus d'actuacions continuen al llarg d'aquesta legislatura"_.

  
  
**Actuacions executades**

  
Per la seua part, Naveiro ha detallat les principals actuacions que, paral·lelament a l'anunciada hui, s'han executat i estan previstes durant aquest exercici. La primera intervenció esmentada ha estat els **35.000 euros que s'han invertit al camp de beisbol** perquè els dos equips de la ciutat disposen de noves xarxes que han permés que puguen disputar partits oficials a Gandia en haver estat homologada la instal·lació.

  
El segon punt que Naveiro ha esmentat és el **canvi de la il·luminació LED del camp de futbol del Fort Llopis amb un import de 38.000 €**. També s'han **substituït les xarxes dels camps de futbol de Roís de Corella (16.000 euros) i s'ha ampliat i dotat de nova maquinària el Centre Esportiu del Grau**.

  
Ja al poliesportiu, s'està produint l'**ampliació del pavelló d'halterofília després d'invertir 189.000 euros**, s'ha **substituït la gespa artificial per una última generació, el sistema de reg i el marcador de l'Estadi Guillermo Olagüe**, gràcies a una mobilització de **486.000 euros** i s'està executant una intervenció **d'1,8 milions d'euros al pavelló municipal i les piscines** que permetrà el **canvi del parquet, construir nous vestidors i banys, la substitució de les calderes i la desumectadora de les piscines, a més de millorar l'accessibilitat i l'eficiència energètica** gràcies amb la instal·lació d'aerotèrmia.

  
_"És evident que amb totes aquestes inversions es demostra que a aquest govern les instal·lacions esportives ens preocupen i ocupen. Tenim diversos departaments de l'Ajuntament treballant conjuntament perquè aquest gran canvi a les nostres instal·lacions siga una realitat"_, ha finalitzat l'edil d'Esports.

[Twittear](https://twitter.com/share)